CELEX: 32020D0793
Language: da
Date: 2020-06-12 00:00:00
Title: Rådets afgørelse (EU) 2020/793 af 12. juni 2020 om den holdning, der skal indtages på Den Europæiske Unions vegne i det regionale styringsudvalg for transportfællesskabet til visse administrative anliggender og personaleanliggender samt fastlæggelsen af transportfællesskabets finansielle regler

17.6.2020   
               
               
                  DA
               
               
                  Den Europæiske Unions Tidende
               
               
                  L 193/11
               
            
         RÅDETS AFGØRELSE (EU) 2020/793
         af 12. juni 2020
         om den holdning, der skal indtages på Den Europæiske Unions vegne i det regionale styringsudvalg for transportfællesskabet til visse administrative anliggender og personaleanliggender samt fastlæggelsen af transportfællesskabets finansielle regler
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 91 og artikel 100, stk. 2, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Traktaten om oprettelse af et transportfællesskab (»transportfællesskabstraktaten«) blev undertegnet af Unionen i overensstemmelse med Rådets afgørelse (EU) 2017/1937 (1). Den blev godkendt på Unionens vegne den 4. marts 2019 ved Rådets afgørelse (EU) 2019/392 (2) og trådte i kraft den 1. maj 2019.
                  
               
                     (2)
                  
                  
                     Det regionale styringsudvalg blev oprettet ved transportfællesskabstraktaten med henblik på forvaltning og korrekt gennemførelse af transportfællesskabstraktaten. Det regionale styringsudvalg skal i henhold til transportfællesskabstraktaten vedtage regler om arbejdsforholdene for personalet i transportfællesskabets permanente sekretariat samt en afgørelse om den nærmere procedure for gennemførelsen af budgettet og regnskabsaflæggelse og revision.
                  
               
                     (3)
                  
                  
                     Det regionale styringsudvalg skal om kort tid vedtage afgørelser om rejsereglerne for transportfællesskabets personale, om reglerne for godtgørelse af udgifter afholdt af personer uden for transportfællesskabets permanente sekretariat, der indkaldes til at deltage i møder i deres egenskab af eksperter, og om de finansielle regler og revisionsprocedurer, der gælder for transportfællesskabet.
                  
               
                     (4)
                  
                  
                     Den holdning, der skal indtages på Unionens vegne i det regionale styringsudvalg, bør fastlægges, da sådanne afgørelser er en forudsætning for, at det permanente sekretariat for transportfællesskabet kan fungere tilfredsstillende, og vil være bindende for Unionen —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Den Europæiske Unions vegne i det regionale styringsudvalg, der er nedsat i henhold til traktaten om oprettelse af transportfællesskabet, for så vidt angår rejsereglerne for transportfællesskabets personale, reglerne om godtgørelse af udgifter afholdt af personer uden for transportfællesskabets permanentet sekretariat, der indkaldes til at deltage møder i deres egenskab af eksperter, og de finansielle regler og revisionsprocedurer, der gælder for transportfællesskabet, baseres på de tilsvarende udkast til det regionale styringsudvalgs afgørelser (3).
            Den Europæiske Unions repræsentanter i det regionale styringsudvalg kan vedtage mindre ændringer i udkastene til nævnte afgørelser uden yderligere afgørelse truffet af Rådet.
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 12. juni 2020.
            
               
                  På Rådets vegne
               
               A. METELKO-ZGOMBIĆ
               
                  Formand
               
            
         
         
            (1)  Rådets afgørelse (EU) 2017/1937 af 11. juli 2017 om undertegnelse på Den Europæiske Unions vegne og midlertidig anvendelse af traktaten om oprettelse af et transportfællesskab (EUT L 278 af 27.10.2017, s. 1).
         
            (2)  Rådets afgørelse (EU) 2019/392 af 4. marts 2019 om indgåelse på Den Europæiske Unions vegne af traktaten om oprettelse af et transportfællesskab (EUT L 71 af 13.3.2019, s. 1).
         
            (3)  Jf. dokument ST 8100/20 på http://register.consilium.europa.eu.